รัฐบาลไทย-ข่าวทำเนียบรัฐบาล-รมว.ทส. กล่าวต้อนรับและเปิดการประชุมระดับสูง (High-level opening session) ของการประชุม Asia-Pacific Climate Week 2019
วันพุธที่ 4 กันยายน 2562
รมว.ทส. กล่าวต้อนรับและเปิดการประชุมระดับสูง (High-level opening session) ของการประชุม Asia-Pacific Climate Week 2019
รมว.ทส. กล่าวต้อนรับและเปิดการประชุมระดับสูง (High-level opening session) ของการประชุม Asia-Pacific Climate Week 2019
รมว.ทส. กล่าวต้อนรับและเปิดการประชุมระดับสูง (High-level opening session) ของการประชุม Asia-Pacific Climate Week 2019
วันนี้ (4 กันยายน 2562) เวลา 09.00 น. ณ ศูนย์ประชุมสหประชาชาติ กรุงเทพมหานคร นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วยนางรวีวรรณ ภูริเดช เลขาธิการสํานักงานนโยบายและแผนทรัพยากรธรรมชาติและสิ่งแวดล้อม และผู้บริหารจากหน่วยงานในสังกัดที่เกี่ยวข้อง เข้าร่วมพิธีเปิดการประชุมระดับสูง (High-level opening session) ของการประชุม Asia-Pacific Climate Week 2019 โดยมีผู้แทนระดับสูงเข้าร่วมในพิธีเปิดการประชุม ได้แก่นาง ArmidaSalsiahAlisjahbana เลขาธิการบริหารคณะกรรมาธิการเศรษฐกิจและสังคมแห่งสหประชาชาติสําหรับเอเชียและแปซิฟิก (UNESCAP) นาย OvaisSarmad รองเลขาธิการบริหารกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ เอกอัครราชทูตAmenaYauvoli ประธานMelanesian Spearhead Group (MSG) เอกอัครราชทูตPeter Thomson ผู้แทนพิเศษของสหประชาชาติด้านมหาสมุทร และนางสาวปุณยภา วิศวกรวิศิษฎ์ ตัวแทนเยาวชน
ในโอกาสนี้ รมว.ทส ได้กล่าวต้อนรับผู้เข้าร่วมการประชุม พร้อมเน้นย้ํา ความสําคัญของการประชุมครั้งนี้ที่ประเทศในภูมิภาคเอเชีย-แปซิฟิก จะใช้เป็นโอกาสในการนําเสนอประเด็นที่มีความสําคัญต่อภูมิภาคในการดําเนินงานด้านการเปลี่ยนแปลงสภาพภูมิอากาศ เนื่องจากเป็นภูมิภาคที่มีความเปราะบางจากผลกระทบจากการเปลี่ยนแปลงสภาพภูมิอากาศสูง โดยที่ผ่านมาได้รับความเสียหายอย่างรุนแรงจากภัยพิบัติต่าง สอดคล้องกับรายงานของ Asia-Pacific Disaster Report 2019 ที่ระบุว่าภูมิภาคเอเชีย-แปซิฟิก มีมูลค่าความเสียหายทางเศรษฐกิจจากการเกิดภัยพิบัติถึง ๖๗๕ ล้านเหรียญสหรัฐ และพบว่าการเปลี่ยนแปลงสภาพภูมิอากาศเป็นปัจจัยหลักที่ทําให้สถานการณ์มีความซับซ้อนและยุ่งยากขึ้น นอกจากนี้ รมว.ทส. ได้นําเสนอการดําเนินงานด้านการเปลี่ยนแปลงสภาพภูมิอากาศของไทยที่มีการดําเนินงานมาอย่างต่อเนื่องและมุ่งมั่นมากขึ้นโดยสามารถลดก๊าซเรือนกระจกได้ร้อยละ ๑๒ จากกรณีปกติ เมื่อปี ๒๕๕๙ ในภาคพลังงานและขนส่งและได้มีการยกระดับการดําเนินงานเพิ่มขึ้นโดยการประกาศเป้าหมายการมีส่วนร่วมที่ประเทศกําหนด (Nationally Determined Contribution) ที่ครอบคลุมทุกภาคเศรษฐกิจ และกําหนดเป้าหมายการลดก๊าซเรือนกระจกร้อยละ ๒๐-๒๕ จากกรณีปกติ ภายในปี ๒๕๗๓ ประเทศไทยได้มีการจัดทําแผนที่นําทางในการลดก๊าซเรือนกระจกและแผนปฏิบัติการในสาขาพลังงาน ขนส่ง อุตสาหกรรม และของเสีย และอยู่ระหว่างการศึกษาเพิ่มเติมในสาขาเกษตร การเปลี่ยนแปลงการใช้ประโยชน์ที่ดินและป่าไม้ รวมทั้งได้มีการจัดทําแผนการปรับตัวแห่งชาติแล้วเสร็จเพื่อมุ่งสร้างภูมิคุ้มกันจากการเปลี่ยนแปลงสภาพภูมิอากาศให้กับภาคส่วนต่าง ๆ โดยไม่ทิ้งใครไว้ข้างหลัง นอกจากนั้น ประเทศไทยก็ยังอยู่ระหว่างการจัดทํากฎหมายด้านการเปลี่ยนแปลงสภาพภูมิอากาศพร้อมๆ กับการเร่งเสริมสร้างขีดความสามารถและความตระหนักรู้ของภาคส่วนต่าง ๆ ไปพร้อมกัน และในฐานะประธานอาเซียน ประเทศไทยได้จัดทําถ้อยแถลงร่วมอาเซียนสําหรับการประชุมสุดยอดด้านการเปลี่ยนแปลงสภาพภูมิอากาศเพื่อแสดงความมุ่งมั่นของประเทศสมาชิกที่จะสนับสนุนการประชุมนี้ และ ท้ายที่สุดได้เน้นย้ําว่าการยกระดับการดําเนินงานจะต้องให้ความสําคัญกับการยกระดับการสนับสนุนด้วย เนื่องจากจะเป็นปัจจัยสําคัญที่จะทําให้ประเทศกําลังพัฒนาสามารถขับเคลื่อนไปสู่การพัฒนาที่มีภูมิคุ้มกันและปล่อยก๊าซเรือนกระจกต่ําได้อย่างแท้จริงซึ่งจะนําไปสู่การบรรลุตามวาระการพัฒนาที่ยั่งยืน ๒๐๓๐ เป้าหมายการพัฒนาที่ยั่งยืนและกรอบเซนไดสําหรับการลดความเสี่ยงจากภัยพิบัติด้วย
ทั้งนี้ การประชุม Asia-Pacific Climate Week 2019 มีกําหนดจัดขึ้นระหว่างวันที่ ๒ – ๖ กันยายน ๒๕๖๒ ณ ศูนย์ประชุมสหประชาชาติ กรุงเทพมหานคร ประเทศไทย โดยการประชุมครั้งนี้ จัดขึ้นเพื่อเปิดโอกาสให้ประเทศในภูมิภาคเอเชีย-แปซิฟิกนําเสนอความเห็นและข้อเสนอแนะที่เกี่ยวกับการยกระดับการดําเนินงานด้านการเปลี่ยนแปลงสภาพภูมิอากาศเพื่อปิดช่องว่างด้านการดําเนินงานที่มีอยู่ในปัจจุบันเพื่อมุ่งควบคุมการเพิ่มขึ้นของอุณภูมิโลกให้สอดคล้องกับวัตถุประสงค์ของความตกลงปารีสและข้อมูลทางวิทยาศาสตร์ล่าสุด รวมถึงการจัดทําข้อริเริ่มต่าง ๆ ที่สอดคล้องกับสถานการณ์ของภูมิภาคเอเชีย-แปซิฟิกและสามารถนําไปสู่การดําเนินการ ได้จริง โดยการประชุมครั้งนี้เป็นการเตรียมการสําหรับการประชุมสุดยอดด้านการเปลี่ยนแปลงสภาพภูมิอากาศที่จะจัดขึ้นโดยเลขาธิการสหประชาชาติ (United Nations Secretary-General’s Climate Summit) ในวันที่ ๒๓ กันยายน ๒๕๖๒ และเพื่อเป็นการสร้างบรรยากาศการดําเนินงานและเตรียมความพร้อมสําหรับการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ ๒๕ ณ กรุงซันติอาโก สาธารณรัฐชิลี ในเดือนธันวาคมนี้ด้วย ซึ่งการประชุมครั้งนี้ มีผู้แทนจากภูมิภาคเอเชียและแปซิฟิกทั้งจากภาครัฐ เอกชน ประชาสังคม และองค์กรระหว่างประเทศ เข้าร่วมประมาณ ๒,๐๐๐ คน